Diari Oficial de la Generalitat Valenciana


Sumari del DOGV 5089, del 09-09-2005 (2005/9949)

RESOLUCIÓ de 29 d'agost de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell de Benaguasil, València, i l'establiment de la corresponent normativa protectora.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5089

Data del DOGV
:   09-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9949


Data del document
:   29-08-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Benaguasil
    * ben cultural
    * protecció del patrimoni
    * patrimoni arquitectònic
    * monument

RESOLUCIÓ de 29 d'agost de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell de Benaguasil, València, i l'establiment de la corresponent normativa protectora. [2005/A9949]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns que hi ha al territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les seues disposicions addicionals primera i segona d'esta última norma. El castell de Benaguasil, València, constituïx, doncs, per ministeri de la llei un bé d'interés cultural amb la categoria de monument
  
D'acord amb esta atribució ex lege de la condició monumental, la resolució adoptada en data 2 de juliol de 2004 per la Direcció General de Belles Arts i Béns Culturals, va acordar inscriure el castell de Benaguasil en el Registre General de Béns d'Interés Cultural amb la categoria de monument i dotar-lo del corresponent codi identificatiu.
  
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet a la Conselleria de Cultura, Educació i Esport complementar les declaracions de béns d'interés cultural produïdes abans de l'entrada en vigor de la referida llei, a fi d'adaptar el seu contingut als requisits que en esta s'establixen.
  
En compliment del que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació d'expedient per a la delimitació de l'entorn de protecció del castell de Benaguasil i la determinació de la normativa protectora d'este, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana ha resolt:
  
Primer
  
Incoar expedient per a la delimitació de l'entorn de protecció del castell de Benaguasil i la determinació de la normativa protectora d'este.
  
Els annexos que s'adjunten a la present resolució delimiten literalment i gràficament l'entorn de protecció i establixen la normativa protectora d'este.
  
Segon
  
En compliment del que s'ha preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Benaguasil i a les possibles persones interessades, i fer-los saber que, d'acord amb el que establixen els articles 35 i 36 en relació amb el 27.4 de la llei, la realització de qualsevol intervenció, tant en el monument com al seu entorn, haurà de ser autoritzada preceptivament per esta Direcció General amb caràcter previ a la seua realització i a l'atorgament de llicència municipal si és el cas, quan esta resulte preceptiva.
  
Tercer
  
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les esmentades actuacions quan siguen dutes a terme directament per les entitats locals. Queden igualment suspesos els efectes de les ja atorgades. Els efectes d'esta suspensió, d'acord amb la limitació temporal continguda en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que, manifestament, estes no perjudiquen els valors del bé que motiven la incoació, així com les obres que per causa major o interés general hagueren de realitzar-se inajornablement, segons el que disposa el paràgraf primer del referit article.
  
Quart
  
Que, en compliment del que s'ha preceptuat en l'article 27.3 de la llei es notifique la present resolució al Registre General de Béns d'Interés Cultural per a la seua anotació preventiva.
  
Quint
  
Que la present resolució amb els seus annexos es publique en el Diari Oficial de la Generalitat Valenciana i en el Boletín Oficial del Estado.
  
València, 29 d'agost de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Delimitació de l'entorn afectat
  
1. Justificació de la delimitació proposada
  
El criteri general seguit per a la delimitació de l'entorn de protecció consistix a incloure dins de la seua àrea els següents elements urbans:
  
- Parcel·les que limiten directament amb aquella que ocupa el bé d'interés cultural, podent afectar a este, tant visualment com físicament, qualsevol intervenció que es realitze sobre aquelles.
  
- Parcel·les que donen al mateix espai públic que el bé d'interés cultural i que constituïxen l'entorn visual i ambiental immediat, i on qualsevol intervenció que es realitze puga suposar una alteració de les condicions de percepció d'este o del caràcter de l'espai urbà.
  
- Espais públics en contacte directe amb el bé d'interés cultural i les parcel·les enumerades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que, encara que no tenen una situació d'immediatesa amb el bé d'interés cultural, afecten de forma fonamental la percepció d'este.
  
2. Delimitació de l'entorn
  
Perímetre exterior:
  
Origen: intersecció del carrer de Sant Antoni amb el carrer del Músic Plasencia. Punt A.
  
Sentit: horari.
  
Línia delimitadora: la línia s'introduïx en l'illa 74.577 entre les parcel·les 11 i 12, prosseguix per la posterior de la parcel·la 10 i la mitgera sud de la parcel·la 08. Seguix per l'eix del carrer del Castell i incorpora les parcel·les 08 i 09 de l'illa 74.579. Creua el carrer de Sant Blai i recorre les posteriors de les parcel·les 04, 05 i 06 de l'illa 74.574 i incorpora la parcel·la 26 de l'illa 74.587. Creua el carrer de la Placeta i incorpora les parcel·les 07, 06 i 04 de l'illa 75.581. Incorpora la parcel·la 01 de l'illa 75.588 i recorre les posteriors de les parcel·les de l'illa 75.579 que recauen al carrer del Músic Plasencia fins al punt d'origen.
  
Normativa de protecció del monument i el seu entorn
  
Monument:
  
Article primer. Caldrà ajustar-se al que disposa la secció segona, Règim dels Béns Immobles d'Interés Cultural, del capítol III de la Llei 4/1998, d'11 de juny, del Patrimoni Cultural Valencià, aplicable a la categoria de monument.
  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos objectius. L'autorització particularitzada d'ús es regirà segons el que disposa l'article 18 de la Llei 4/1998 d'11 de juny, del Patrimoni Cultural Valencià.
  
Entorn de protecció:
  
Article tercer. D'acord amb el que disposa l'article 35 de la Llei de Patrimoni Cultural Valencià, qualsevol intervenció que pretenga abordar-se en l'entorn de protecció del monument, requerirà de l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en la present normativa i, en allò que no s'hi preveu, mitjançant l'aplicació directa dels criteris previstos en l'article 39 de l'esmentada llei.
  
Totes les intervencions requeriran, per al seu tràmit d'autorització, la definició necessària del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
  
Article quart. Sense perjuí del que disposa l'article anterior, mitjançant sospesat informe tècnic municipal, es podrà derivar la innecessària tramitació prèvia d'autorització en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.
  
En estos casos, l'Ajuntament comunicarà a esta administració, en el termini de 10 dies, la concessió de llicència municipal, i adjuntarà, com a mínim, l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
  
Article quint. La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei 4/1998 d'11 de juny, del Patrimoni Cultural Valencià.
  
Article sext. Criteris d'intervenció.
  
1. Es mantindrà la parcel·lació històrica de l'entorn.
  
2. Seran mantingudes les alineacions històriques de l'edificació conservades fins a l'actualitat.
  
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritza, hauran de mantindre les façanes visibles des de la via pública, i en preservaran i restauraran els caràcters originaris.
  
4. El nombre de plantes permeses serà de tres (planta baixa més dos). Queden prohibits els semisoterranis. L'alçària de cornisa màxima és de 10,00 metres per a tres plantes i 4,00 metres per a una planta.
  
5. Les cobertes, d'acord amb la tipologia de la zona, seran inclinades al cos principal de l'edifici, la profunditat edificable del qual oscil·larà entre 8 i 11 metres, de teula àrab, amb pendent compresa entre 18% i 40%, a dos aigües i carener d'alçària màxima 2,25 metres respecte de l'alçària de cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
  
6. Les noves edificacions, o les remodelacions de les no tradicionals, s'adequaran amb caràcter estètic a la tipologia i acabats tradicionals de Benaguasil, i la façana atendrà a les disposicions següents:
  
- Els ràfols de coberta seran de rajola tradicional, segons la tipologia tradicional de Benaguasil, amb longitud màxima de 35 centímetres.
  
- Les impostes, motlures, tanques, cèrcols, rematades ornamentals i la resta d'elements compositius tindran una longitud màxima de vol de 15 centímetres.
  
- Els buits de façana de proporció vertical seran de la disposició i les dimensions característiques de la zona, amb la possible excepció de l'última planta, que respondrà al tipus de cambra tradicional.
  
- Els balcons de barana metàl·lica amb una amplària màxima de vol de 40 centímetres, 15 centímetres de cantell i una longitud màxima d'1,80 metres, i es prohibixen els miradors.
  
- Les fusteries seran de fusta.
  
- Es prohibixen les persianes, excepte les persianetes exteriors enrotllables tradicionals.
  
7. L'ús permés a esta zona serà el residencial, amb els usos compatibles acceptats pel Pla General.
  
Article sèptim. Totes les actuacions que puguen tindre incidència sobre la percepció correcta i la dignitat en la valoració de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser-ho també, l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblants característiques i conseqüències, s'hauran de sotmetre a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.
  
Queda proscrita la introducció d'anuncis o de publicitat exterior que, en qualsevol de les seues accepcions, irrompa en l'esmentada escena urbana, excepte la d'activitats culturals o esdeveniments festius que, de manera ocasional, reversible i per temps limitat sol·licite i obtinga autorització expressa.
  
Article octau. En qualsevol intervenció que afecte el subsòl de l'immoble o el seu entorn de protecció, resultarà d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.